Beste manier om baba te sus, aldus wetenskaplikesArgieffoto (Foto: Fujikama/Pixabay) Mens kan vir enige ouer vra – daar is gewoonlik nie ŉ voor die hand liggende manier om ŉ huilende baba te sus of maklik te laat slaap nie. Volgens ŉ onlangse studie is daar egter wel ŉ benadering wat meer doeltreffend blyk te wees as enigiets anders. Japannese wetenskaplikes van die Riken-sentrum vir breinwetenskap in Saitama, Japan, het bepaal dat slaap aangemoedig word as babas gedra word terwyl jy vir vyf minute lank met hulle gaan stap – selfs deur die dag. Ouers en versorgers word aangeraai om vyf minute lank met baba te gaan stap “op ŉ gladde oppervlak en teen ŉ bestendige spoed, sonder om vinnig stil te staan of om te draai”. Baba se kop moet ook ondersteun word tydens dié stappies. Volgens die studie is dit ook meer onwaarskynlik dat die baba sal wakker word as jy hulle vir ŉ bykomende vyf of agt minute lank bly vashou ná hulle aan die slaap geraak het voor jy hulle neerlê. ŉ Studie in die Current Biology journal het bepaal dat babas, wat te vinnig neergesit word ná hulle insluimer, sal waarskynlik weer wakker word en begin huil. Die navorsers het vier verskillende metodes op 21 babas jonger as sewe maande getoets. Dit sluit in om die baba te hou terwyl mens sit, om hulle in ŉ stootwaentjie te wieg, om hulle te dra terwyl mens loop en hulle in ŉ bedjie neer te lê. Die navorsers het ŉ baba-EKG-monitor en videokameras gebruik om te bepaal watter metode die beste werk. Hulle het die babas se harttempo en gedrag gemonitor. Babas wat gehuil het, wakker was, stil was en geslaap het, se data is tydens dié aktiwiteite gemonitor. Die babas se harttempo het versnel wanneer hul ma’s gedraai of skielik stilgestaan het. Dit het gewys dat die babas dadelik reageer het op hul ma’s se aksies. Alhoewel die studie nie na die redes gekyk het waarom babas uitermatig huil nie, meen hulle dit kan ŉ oplossing wees vir ouers met pasgebore babas. Die navorsers hoop dat angstige ouers, of onervare ouers, voordeel kan trek uit die bevindings.